Borre ba tlhoka kemonokeng
Kgosi Shathani Kgakanyane wa Sebina, o kgothaditse bomme go nna teng fa borre ba dira learo le le haphegileng. O boletse mo potsolotsong gore bomme batshwanetse go tshegetsa borre ka nako ya learo, go supa lorato. A re go dira jalo go ka thusa thata mo go fokotseng malwetse a tlhakanelo dikobo jaaka HIV/AIDS ga mmogo le kankere ya molomo wa popelo ya bomme. A re go dira jalo go tlaa lemotsha borre fa motho wa mme a le mosola thata e bile e le thari ya setshaba. Kgosi Kgakanyane o ne a rotloetsa borre go tsamaya le bana ba bone ba basimane fa baya go dira learo. O ne a tlhalosa fa go tlhoka go dira learo e le go tsenya matshelo a bone ga mmogo le bakapelo ba bone mo diphatseng. A re gape go thusa le go bona mangwe malwetse a dikobo ka gore fa o ka fitlhelwa ka malwetse mangwe ao o ka thusiwa ka bofefo jo bo kgonagalang go boloka botshelo jwa gagwe le jwa mokapelo wa gagwe. Kgosi Kgakanyane o ne a kopa borre go intsha kwa morago, ba se ka ba tshaba go etela dikokelo, go ya go itlhatlhobela malwetse a a farologaneng, a re dipatlisiso di supile fa lefatshe ka bophara borre e le bone ba di gogang kwa pele mo go tshabeng go etela dikokelo. A re se se utlwisang botlhoko ke gore bontsi jwa nako, borre ke bone fitlhelwang ka malwetse a tlhakanelo dikobo. Kwa bofelong Kgosi Kgakanyane o ne a kopa borre gore ba se ka ba gana fa bomme ba bone ba batla go ba pata kwa dikokelong fa ba ya go dira loaro le go itlhatlhobela malwetse. Bokhutlo